KOMISIJOS ATASKAITA

EUROPOS PARLAMENTUI IR TARYBAI

dėl naudojimosi įgaliojimais priimti deleguotuosius aktus, suteiktais Komisijai pagal Europos Parlamento ir Tarybos direktyvą 2006/66/EB dėl baterijų ir akumuliatorių bei baterijų ir akumuliatorių atliekų ir Direktyvos 91/157/EEB panaikinimo

1.ĮVADAS

Direktyvoje 2006/66/EC dėl baterijų ir akumuliatorių bei baterijų ir akumuliatorių atliekų (Baterijų direktyva) nustatytos taisyklės, kuriomis siekiama sumažinti neigiamą baterijų ir akumuliatorių bei baterijų ir akumuliatorių atliekų poveikį aplinkai ir taip prisidėti prie aplinkos kokybės apsaugos, išsaugojimo ir gerinimo. Joje taip pat numatytos priemonės, kuriomis siekiama suderinti sunkiųjų metalų kiekiui ir baterijų bei akumuliatorių ženklinimui taikomus reikalavimus ir taip užtikrinti, kad vidaus rinka veiktų sklandžiai. Direktyva iš dalies keista keletą kartų .

Direktyva Komisija įgaliota priimti deleguotuosius aktus, kaip nurodyta 23a straipsnyje, siekiant:

·nustatyti už ES ribų vykdomo baterijų atliekų perdirbimo lygiaverčių sąlygų vertinimo kriterijus, kaip numatyta 15 straipsnio 3 dalyje, kuriais būtų papildomos 15 straipsnio 2 dalyje numatytos taisyklės;

·nustatyti išsamias nešiojamų ir automobiliams skirtų baterijų talpos ženklinimo taisykles, kaip nustatyta 21 straipsnio 2 dalyje;

·suteikti 21 straipsnyje nurodytų ženklinimo reikalavimų išimtis.

2.TEISINIS PAGRINDAS

Pateikti šią ataskaitą privaloma pagal iš dalies pakeistos Baterijų direktyvos 23a straipsnį. Pagal šį straipsnį įgaliojimai priimti deleguotuosius aktus Komisijai suteikiami penkeriems metams nuo 2013 m. gruodžio 30 d. Reikalaujama, kad likus ne mažiau kaip devyniems mėnesiams iki penkerių metų laikotarpio pabaigos Komisija parengtų naudojimosi deleguotaisiais įgaliojimais ataskaitą. Pagal 23a straipsnio 2 dalį įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.

3.NAUDOJIMASIS ĮGALIOJIMAIS

3.1.Už ES ribų vykdomo baterijų ir akumuliatorių atliekų perdirbimo lygiaverčių sąlygų vertinimo kriterijai (15 straipsnio 3 dalis)

Pagal Direktyvos 15 straipsnio 2 dalį laikoma, kad į baterijų atliekas, eksportuojamas iš ES, bus atsižvelgta vertinant Direktyvos III priede nustatytų įsipareigojimų įvykdymą ir veiksmingumo užtikrinimą tik tuo atveju, jei pateikiami akivaizdūs įrodymai, kad perdirbimo operacija buvo atlikta Direktyvos reikalavimus atitinkančiomis sąlygomis. 15 straipsnio 3 dalimi Komisijai suteikiami įgaliojimai priimti deleguotuosius aktus, siekiant nustatyti su tuo susijusias išsamias taisykles, visų pirma tokių lygiaverčių sąlygų vertinimo kriterijus.

Reikėtų atkreipti dėmesį, kad 2012 m. liepos 4 d. Direktyvos 2012/19/ES dėl elektros ir elektroninės įrangos atliekų (EEĮA) 10 straipsnio 3 dalyje numatyta panaši nuostata dėl iš ES eksportuojamų EEĮA. Kadangi aplinkos aspektai yra panašaus pobūdžio, svarstomi įpareigojimai panašūs ir už susijusią veiklą atsakingi veiklos vykdytojai (surinkėjai, eksportuotojai, perdirbėjai ir valdžios institucijos) daugeliu atvejų yra tie patys, Komisija mano, kad su tokiomis lygiavertėmis sąlygomis susijusioms nuostatoms abiejose srityse turėtų būti taikomas toks pat požiūris.

Iš ES eksportuojamų EEĮA apdorojimo lygiaverčių sąlygų vertinimo kriterijai dar nenustatyti. Komisija planuoja svarstyti visus lygiaverčių sąlygų, taikomų baterijų perdirbimui, vertinimo kriterijus po to, kai bus išnagrinėti EEĮA skirti kriterijai. Be to, šiuo metu atliekamas Baterijų direktyvos vertinimas; taigi bus vertinama ir vykdant šį procesą surinkta svarbi informacija.

3.2.Išsamios nešiojamų antrinių (perkraunamų) ir automobiliams skirtų baterijų talpos ženklinimo taisyklės (21 straipsnio 2 dalis)

Pagal Direktyvos 21 straipsnio 2 dalį Komisija yra įgaliota priimti deleguotuosius aktus, kuriais nustatomos išsamios taisyklės, kuriomis papildomas valstybėms narėms taikomas reikalavimas užtikrinti, kad visų nešiojamų ir automobiliams skirtų baterijų ir akumuliatorių talpa būtų ant jų pažymėta matomu, įskaitomu ir neištrinamu būdu, ir, be kita ko, nustatomi suderinti talpos ir tinkamo naudojimo nustatymo metodai.